Document ID: 32004D0825

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Νοεμβρίου 2004 σχετικά με μέτρα προστασίας όσον αφορά τις εισαγωγές ιπποειδών από τη Ρουμανία [κοινοποιηθείσα υπό τον αριθμό Ε(2004) 4440] (Κείμενο που παρουσιάζει ενδιαφέρον για τον ΕΟΧ) (2004/825/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7, Εκτιμώντας τα ακόλουθα: (1) Η οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών (2) προβλέπει, μεταξύ άλλων, τον καθορισμό κατηγοριών ιπποειδών και τις απαιτήσεις αναγνώρισης. (2) Η Επιτροπή εξέδωσε την απόφαση 2004/211/ΕΚ, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (3). (3) Σύμφωνα με τον ανωτέρω κατάλογο, τα κράτη μέλη εγκρίνουν την εισαγωγή ιπποειδών όλων των κατηγοριών από τη Ρουμανία υπό τους όρους που προβλέπονται για τις χώρες της υγειονομικής ομάδας «Β» στις αποφάσεις της Επιτροπής 92/260/ΕΟΚ (4), 93/195/ΕΟΚ (5), 93/196/ΕΟΚ (6) και 93/197/ΕΟΚ (7), αντίστοιχα, για την προσωρινή αποδοχή εγγεγραμμένων ίππων, την επανείσοδο εγγεγραμμένων ίππων έπειτα από προσωρινή εξαγωγή, τις εισαγωγές ιπποειδών για σφαγή και τις εισαγωγές εγγεγραμμένων ιπποειδών και ιπποειδών για αναπαραγωγή και κρεατοπαραγωγή. (4) Σύμφωνα με την απόφαση 93/197/ΕΟΚ, για τις εισαγωγές ιπποειδών από ορισμένες χώρες που ανήκουν στην υγειονομική ομάδα «Β», απαιτείται η διεξαγωγή δοκιμών σε εργαστήρια εγκεκριμένα από το κράτος μέλος προορισμού. (5) Η απόφαση 94/467/ΕΚ της Επιτροπής (8) καθορίζει τις υγειονομικές εγγυήσεις σχετικά με τη μεταφορά ιπποειδών από μια τρίτη χώρα προς μια άλλη τρίτη χώρα σύμφωνα με το άρθρο 9 παράγραφος 1 στοιχείο γ) της οδηγίας 91/496/ΕΟΚ του Συμβουλίου. (6) Σύμφωνα με την απόφαση 2000/68/ΕΚ της Επιτροπής, της 22ας Δεκεμβρίου 1999, σχετικά με την τροποποίηση της απόφασης 93/623/ΕΟΚ και καθιέρωση της αναγνώρισης των ιπποειδών για αναπαραγωγή και απόδοση (9) τα ιπποειδή πρέπει να συνοδεύονται κατά τη μετακίνησή τους, και ιδίως κατά τη μεταφορά στο σφαγείο, από έγγραφο αναγνώρισης. (7) Από μια σειρά αποστολών που πραγματοποίησε το Γραφείο Τροφίμων και Κτηνιατρικών Θεμάτων στη Ρουμανία και από ελέγχους που διεξήγαγαν τα κράτη μέλη σε εγκεκριμένους συνοριακούς σταθμούς ελέγχου διαπιστώθηκαν κατ’ επανάληψη ελλείψεις σε σχέση με τις συνθήκες προετοιμασίας των ιπποειδών για εξαγωγή από τη Ρουμανία προς τα κράτη μέλη και μεταφοράς τους στη χώρα προορισμού, ελλείψεις οι οποίες δεν αποκαταστάθηκαν σύμφωνα με τις συστάσεις που διατυπώθηκαν στις εκθέσεις των αποστολών. (8) Είναι συνεπώς ανάγκη να ενισχυθούν τα μέτρα που θεσπίζονται για τη διασφάλιση της υγείας των ιπποειδών στην Κοινότητα και της ορθής μεταχείρισης των ιπποειδών στην επικράτεια των κρατών μελών, με τη θέσπιση μέτρων προστασίας που θα προβλέπουν ένα ειδικό καθεστώς για τις εισαγωγές ιπποειδών για σφαγή και τις εισαγωγές ιπποειδών για αναπαραγωγή και κρεατοπαραγωγή από τη Ρουμανία και την ενίσχυση των μέτρων ελέγχου. (9) Η επικύρωση των εκδιδομένων πιστοποιητικών από την κεντρική αρμόδια αρχή της Ρουμανίας θα ενισχύσει τις εγγυήσεις που παρέχονται, ιδίως βάσει του άρθρου 12 παράγραφος 2 στοιχείο δ) της οδηγίας 90/426/ΕΟΚ. (10) Η βελτίωση της ταυτοποίησης των ιπποειδών και η διενέργεια δοκιμών σε εργαστήρια εγκεκριμένα από το κράτος μέλος προορισμού για τα ιπποειδή που εισάγονται από τη Ρουμανία στην Κοινότητα θα συμβάλουν επίσης στη σωστή εφαρμογή του καθεστώτος εισαγωγών. (11) Για την παρακολούθηση της συνέχειας και για να μπορέσουν να αποσυρθούν τα μέτρα στο μέλλον, είναι ανάγκη να λαμβάνονται τακτικά πληροφορίες για τα ευρήματα των ελέγχων που διεξάγονται στους εγκεκριμένους συνοριακούς σταθμούς ελέγχου ή κατά την περίοδο διαμονής στο κράτος μέλος προορισμού. (12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Τα κράτη μέλη απαγορεύουν την εισαγωγή ιπποειδών καταγωγής ή προέλευσης Ρουμανίας, εκτός εάν προβλέπεται διαφορετικά στην παρούσα απόφαση. 2. Η απαγόρευση της παραγράφου 1 δεν ισχύει για: - την προσωρινή αποδοχή, σύμφωνα με την απόφαση 92/260/ΕΟΚ, και τη μόνιμη εισαγωγή, σύμφωνα με την απόφαση 93/197/ΕΟΚ, εγγεγραμμένων ίππων από τη Ρουμανία, - την επανείσοδο σύμφωνα με την απόφαση 93/195/ΕΟΚ εγγεγραμμένων ίππων προοριζόμενων για ιπποδρομίες, διαγωνισμούς και πολιτιστικές εκδηλώσεις ύστερα από προσωρινή εξαγωγή στη Ρουμανία, - τη μεταφορά ιπποειδών από τη Ρουμανία σε άλλη τρίτη χώρα σύμφωνα με την απόφαση 94/467/ΕΚ, - τη μεταφορά ιπποειδών σύμφωνα με το άρθρο 6 της απόφασης 2004/211/ΕΚ από άλλη τρίτη χώρα μέσω της επικράτειας της Ρουμανίας στην Ευρωπαϊκή Κοινότητα, - την εισαγωγή φορτίων ιπποειδών για άμεση σφαγή σύμφωνα με το άρθρο 2, - τη μόνιμη εισαγωγή ιπποειδών για αναπαραγωγή και κρεατοπαραγωγή σύμφωνα με το άρθρο 3. Άρθρο 2 Τα κράτη μέλη του τελικού προορισμού επιτρέπουν τις εισαγωγές από τη Ρουμανία ιπποειδών για άμεση σφαγή υπό τις ακόλουθες προϋποθέσεις: 1) η αποστολή των ζώων συνοδεύεται από ένα μόνον κτηνιατρικό πιστοποιητικό, δεόντως συμπληρωμένο σύμφωνα με το παράρτημα Ι της παρούσας απόφασης, το οποίο έχει επικυρωθεί από την αρμόδια κεντρική αρχή της Ρουμανίας· 2) εκτός από το σημάδι «S» μεγέθους τουλάχιστον 3 εκατοστών, που πρέπει να είναι τοποθετημένο στην οπλή του πρόσθιου αριστερού άκρου, κάθε ζώο φέρει ενέσιμο ηλεκτρονικό μέσο αναγνώρισης (πομποδέκτη) συμμορφούμενο με τα πρότυπα ISO 11784 και ISO 11785 και τοποθετημένο στο άνω μέσο της αριστερής πλευράς του τραχήλου· 3) κάθε ζώο ταυτοποιείται και συνοδεύεται από έγγραφο αναγνώρισης σύμφωνα με το παράρτημα ΙΙ της παρούσας απόφασης, στο οποίο δηλώνεται συγκεκριμένα ο αριθμός του ηλεκτρονικού πομποδέκτη που αναφέρεται στην παράγραφο 2, καθώς και ο τόπος εμφύτευσης· 4) οι εργαστηριακές δοκιμές που απαιτούνται σύμφωνα με το πιστοποιητικό που αναφέρεται στην παράγραφο 1 έχουν διεξαχθεί από εργαστήριο εγκεκριμένο από το κράτος μέλος προορισμού, σε δείγματα σαφώς ταυτοποιημένα με αναφορά στον αριθμό που εμφανίζει ο ηλεκτρονικός πομποδέκτης που αναφέρεται στην παράγραφο 2. Τα αποτελέσματα των δοκιμών, πιστοποιημένα από το εργαστήριο, επισυνάπτονται στο υγειονομικό πιστοποιητικό που συνοδεύει τα ζώα. Άρθρο 3 Τα κράτη μέλη του τελικού προορισμού επιτρέπουν τις εισαγωγές από τη Ρουμανία ιπποειδών για αναπαραγωγή και κρεατοπαραγωγή υπό τις εξής προϋποθέσεις: 1) κάθε ζώο ξεχωριστά συνοδεύεται από κτηνιατρικό πιστοποιητικό, δεόντως συμπληρωμένο σύμφωνα με το παράρτημα ΙΙΙ της παρούσας απόφασης, το οποίο έχει επικυρωθεί από την κεντρική αρμόδια αρχή της Ρουμανίας· 2) κάθε ζώο φέρει ενέσιμο ηλεκτρονικό μέσο αναγνώρισης (πομποδέκτη) σύμφωνα με τα πρότυπα ISO 11784 και ISO 11785 το οποίο είναι τοποθετημένο στο άνω μέσο της αριστερής πλευράς του τραχήλου· 3) κάθε ζώο ταυτοποιείται και συνοδεύεται από έγγραφο αναγνώρισης σύμφωνα με το παράρτημα ΙΙ της παρούσας απόφασης, στο οποίο δηλώνεται συγκεκριμένα ο αριθμός του ηλεκτρονικού πομποδέκτη που αναφέρεται στην παράγραφο 2 καθώς και ο τόπος εμφύτευσης· 4) οι εργαστηριακές δοκιμές που απαιτούνται σύμφωνα με το πιστοποιητικό που αναφέρεται στην παράγραφο 1 έχουν διεξαχθεί από εργαστήριο εγκεκριμένο από το κράτος μέλος προορισμού, σε δείγματα που έχουν σαφώς ταυτοποιηθεί με αναφορά στον αριθμό που εμφανίζει ο ηλεκτρονικός πομποδέκτης που αναφέρεται στην παράγραφο 2. Τα αποτελέσματα των δοκιμών, πιστοποιημένα από το εργαστήριο, επισυνάπτονται στο υγειονομικό πιστοποιητικό που συνοδεύει τα ζώα. Άρθρο 4 1. Τα κράτη μέλη που διεξάγουν τους ελέγχους οι οποίοι προβλέπονται από το άρθρο 4 της οδηγίας 91/496/ΕΟΚ κατά την είσοδο στην Κοινότητα δεν αρνούνται την είσοδο στην κοινοτική επικράτεια: α) αποστολής ιπποειδών για άμεση σφαγή εφόσον η αποστολή συμμορφώνεται απόλυτα με τους όρους του άρθρου 2, και ιδίως την απαίτηση περί αναγνώσιμου ηλεκτρονικού μέσου αναγνώρισης, υπό την προϋπόθεση ότι η αρμόδια αρχή στο κράτος μέλος τελικού προορισμού έχει γνωστοποιήσει στο συνοριακό σταθμό ελέγχου του λιμένα εισόδου στην κοινοτική επικράτεια ότι αποδέχεται την εν λόγω αποστολή και του έχει κοινοποιήσει τουλάχιστον τα στοιχεία των σημείων 1, 2, 5, 6 και 8.5 από το πιστοποιητικό που αναφέρεται στο άρθρο 2 παράγραφος 1· β) ιπποειδών για αναπαραγωγή και κρεατοπαραγωγή που συμμορφώνονται με τους όρους του άρθρου 3, υπό την προϋπόθεση ότι η αρμόδια αρχή στο κράτος μέλος τελικού προορισμού έχει γνωστοποιήσει στην αρμόδια αρχή του κράτους μέλους που είναι υπεύθυνο για το συνοριακό σταθμό ελέγχου του λιμένα εισόδου στην κοινοτική επικράτεια ότι αποδέχεται γενικά τέτοιου είδους εισαγωγές. 2. Η αρμόδια αρχή του κράτους μέλους που είναι υπεύθυνο για τους ελέγχους κατά την εισαγωγή ιπποειδών στην Κοινότητα διαβιβάζει στην Επιτροπή, το αργότερο στις 25 κάθε μήνα, έκθεση σύμφωνα με το μορφότυπο του παραρτήματος IV για κάθε σημείο εισόδου, στην οποία θα αναφέρονται οι έλεγχοι που διεξήχθησαν τον προηγούμενο μήνα και τα μέτρα που ελήφθησαν για την αποκατάσταση των παραλείψεων που είχαν εντοπιστεί σχετικά με την υγεία και την ορθή μεταχείριση των ζώων. Άρθρο 5 1. Η αρμόδια αρχή του κράτους μέλους προορισμού των ιπποειδών που αναφέρεται στα άρθρα 2 και 3 εξασφαλίζει ότι: α) τα ιπποειδή που προορίζονται για άμεση σφαγή και εισάγονται σύμφωνα με το άρθρο 2 μεταφέρονται απευθείας στο σφαγείο προορισμού, όπου και θανατώνονται εντός 72 ωρών και το αργότερο εντός πένταε ημερών από την άφιξή τους στην Κοινότητα· β) τα ενέσιμα μέσα αναγνώρισης (πομποδέκτες) αφαιρούνται στο σφαγείο προορισμού και καταστρέφονται υπό επίσημη επίβλεψη· για ελεγκτικούς σκοπούς, οι υπεύθυνοι του σφαγείου υποβάλλουν στην αρμόδια αρχή μηνιαία έκθεση στην οποία αναφέρεται, για κάθε θανατωθέν ζώο, ο αριθμός του κτηνιατρικού πιστοποιητικού, η ημερομηνία σφαγής του ζώου και η ημερομηνία καταστροφής του πομποδέκτη που αναφέρεται στα σχετικά πιστοποιητικά· γ) τα ιπποειδή που προορίζονται για αναπαραγωγή και κρεατοπαραγωγή σύμφωνα με το άρθρο 3 παραμένουν τις πρώτες 30 ημέρες μετά την είσοδό τους στο κράτος μέλος προορισμού στην εκμετάλλευση προορισμού που αναφέρεται στο προβλεπόμενο στο άρθρο 2 παράγραφος 1 κτηνιατρικό πιστοποιητικό, εκτός εάν το ζώο, δεόντως ταυτοποιημένο σύμφωνα με την απόφαση 2000/68/ΕΚ, μεταφερθεί στο σφαγείο για άμεση σφαγή υπό την ευθύνη της αρμόδιας αρχής. 2. Η αρμόδια αρχή του κράτους μέλους προορισμού εφαρμόζει τα ακόλουθα μέτρα κατά την άφιξη στο σφαγείο ή κατά την περίοδο διαμονής στην εκμετάλλευση προορισμού που αναφέρεται στην παράγραφο 1 στοιχείο γ): α) επαλήθευση της ταυτότητας των ζώων· β) επιθεώρηση ως προς την υγεία και την ορθή μεταχείριση του ζώου· γ) τυχαιοποιημένη επανάληψη των εργαστηριακών δοκιμών που απαιτούνται σύμφωνα με τα υγειονομικά πιστοποιητικά των παραρτημάτων Ι και ΙΙΙ της παρούσας απόφασης· δ) στις περιπτώσεις όπου οι δοκιμές που διεξάγονται σύμφωνα με το στοιχείο γ) παράγουν αποτελέσματα τα οποία δεν συμφωνούν με τη δήλωση που περιέχεται στα πιστοποιητικά που αναφέρονται στο άρθρο 2 παράγραφος 1 και άρθρο 3 παράγραφος 1, διεξάγεται υποχρεωτική γενετική επαλήθευση της προέλευσης των δειγμάτων με τη χρήση διπλών δειγμάτων τα οποία διατηρούνται τουλάχιστον δύο μήνες στο εργαστήριο όπου διεξήχθη η πρώτη δοκιμή. 3. Η αρμόδια αρχή που είναι υπεύθυνη για τους ελέγχους στα σφαγεία υποβάλλει στην Επιτροπή, το αργότερο στις 25 κάθε μήνα, έκθεση σύμφωνα με το μορφότυπο του παραρτήματος V, στην οποία θα αναφέρονται οι έλεγχοι που διεξήχθησαν τον προηγούμενο μήνα και τα μέτρα που ελήφθησαν για την αποκατάσταση των παραλείψεων που είχαν εντοπιστεί σχετικά με την υγεία και την ορθή μεταχείριση των ζώων. Άρθρο 6 Τα κράτη μέλη λαμβάνουν τα αναγκαία μέτρα και, μεταξύ άλλων, θεσπίζουν τις αναγκαίες νομικές διατάξεις για να εξασφαλίσουν ότι ο εισαγωγέας επιβαρύνεται εξ ολοκλήρου με το κόστος των διοικητικών διαδικασιών, συμπεριλαμβανομένων των αναγκαίων εργαστηριακών δοκιμών, που αφορούν τις εισαγωγές ιπποειδών από τη Ρουμανία, σύμφωνα με τα άρθρα 2 και 3 της παρούσας απόφασης. Άρθρο 7 Η παρούσα απόφαση εφαρμόζεται από τις 23 Δεκεμβρίου 2004. Άρθρο 8 Η παρούσα απόφαση απευθύνεται στα κράτη μέλη. Βρυξέλλες, 29 Νοεμβρίου 2004.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2488
2442
5781
5283
5087
122
2181
614
5962
914
3156
2200

EuroVoc IDs (Expanded): 2488
2442
5781
5283
5087
122
2181
614
5962
914
3156
2200

Dataset Source: meu

Split: train